Mitropolitul Olteniei, a vizitat miercuri Creșa "Sfânta Ecaterina" și Grădinița "Sfântul Stelian" din municipiul Târgu Jiu. Părintele Mitropolit Irineu a binecuvântat copiii celor două centre educaționale și a asigurat conducerea administrativă de tot sprijinul moral și material pentru ca toți copiii care optează pentru creșă sau grădiniță să beneficieze de cele mai bune condiții. Ierarhul a fost însoțit de părintele Gheorghe Gomoi.
Creșa "Sfânta Ecaterina" a fost înființată în anul 2023 de către Fundația Națională Pentru Copii și Tineret "Ecaterina Teodoroiu", ONG aflat sub patronajul Mitropoliei Olteniei, și răspunde solicitărilor de servicii pentru o educație antepreșcolară de calitate, asigurând un program variat de activități adaptate la nevoile fiecărui copil. Activitatea acestei creșe se desfășoară în orașul Târgu Jiu, într-un sediu de pe strada Dobrogeanu Gherea nr. 33. În prezent, administratorul Creșei "Sfânta Ecaterina" este părintele Gheorghe Gomoi.
Grădiniţa "Sfântul Stelian" a fost înființată în anul 2014 și funcţionează sub patronajul Mitropoliei Olteniei, fiind coordonată de Asociaţia Vasiliada, filiala Târgu Jiu. Preşcolarii sunt implicaţi în activităţi educative frumoase şi folositoare, dar şi în activităţi extracurriculare, precum acţiuni de recreere, sportive, ateliere de creaţie, pentru dezvoltarea abilităţilor practice, imaginaţiei şi creativităţii. Sediul grădiniței se află în orașul Târgu Jiu, pe strada Lt. col. Dumitru Petrescu nr. 9. În prezent, administratorul Grădiniței "Sfântul Stelian" este părintele Ciprian Sârbu.